I. Štefanec, poslanec: (2009-11-03):
Aj keď aktuálne porovnanie dnes ukazuje nárast výdavkov o 10 % oproti roku 2008, hovorím o výdavkoch štátneho rozpočtu, vládna koalícia mala tú drzosť, aby si odsúhlasila zrýchlenie výdavkov do konca roka len na dva mesiace na úroveň 17 % oproti minulému roku. No a do tretice. V prvom roku s eurom je slovenský predpokladaný deficit mínus 6,3 %, čo je horší výsledok ako priemer Európskej únie a najhorší spomedzi krajín V4. No a teraz k rozpočtu 2010. Bohužiaľ, tento rozpočet vytvára rekordný deficit v slovenskej histórii v absolútnej hodnote mínus 3,7 miliardy eur. Pritom klesajú výdavky na sociálne veci, ak počítame aj infláciu mínus 4,6 %, výdavky pre ľudí v hmotnej núdzi mínus 8,7 %, pre ťažko zdravotne postihnutých mínus 7,6 %. Predĺženie podpory v nezamestnanosti nie je vôbec zahrnuté v rozpočte rovnako ani žiadne rozvojové impulzy. Dá sa teda očakávať, že  trend pokračovania chudoby, pokračovania narastania sociálnych a regionálnych rozdielov bude podľa tohto rozpočtu pokračovať. Bohužiaľ, prvýkrát sa v histórii porušuje zlaté pravidlo, podľa ktorého deficit nemôže presiahnuť kapitálové výdavky. Takýmto katastrofálnym prístupom sú okrádaní ľudia nielen dnes, ale sú okrádaní aj o svoju budúcnosť. Ešte sa niekto čuduje, dámy a páni, že nás Európska komisia zaradila medzi najrizikovejšie krajiny? Ešte niekto pochybuje, že na toto plytvanie doplatia ľudia? Ak áno, tak pripomínam, že na práve prebiehajúcej schôdzi Národnej rady vládna koalícia presadila minimálne tri zákony, v ktorých sa zvyšujú dane občanom. Navyše bol bez jediného protiargumentu odmietnutý zákon, ktorý by zjednodušoval odvody a zabezpečil by vyššie príjmy všetkým, ktorí zarábajú menej ako 2 000 eur mesačne. Plytvanie a rozkrádanie sa stalo oficiálnou vládnou politikou. Robert Fico nerieši to, čo má – rekordne rastúcu nezamestnanosť, brutálne narastajúce dlhy, nástenkové či i miestne rozkrádačky, ale vymýšľa si neexistujúce problémy. Odmieta napríklad protiraketovú obranu, ktorú mu nik neponúka. Požaduje výnimku z Lisabonskej zmluvy, o ktorej neskôr vyhlasuje, že by nás poškodila. No a najnovšie schvaľuje znárodnenie súkromných firiem, z čoho majú infarktové stavy zamestnávatelia nielen na Slovensku. Odpoveď na to, dámy a páni, či takouto politikou budeme mať u nás viac pracovných miest, ponechám na každom z vás. A ešte si dovolím poznámku k hodnoteniu Európskej komisie. Ako vieme, preradila nás medzi najrizikovejšie skupiny, ako vieme, hovorí o tom, že budúci rok budeme mať deficit vyšší, ako vláda odhaduje, že budeme mať väčšiu nezamestnanosť, ako vláda odhaduje a vyjadrila tým slovenskej vláde nedôveru. Včera bola okrem iného zverejnená najnovšia správa ďalšej renomovanej inštitúcie Európskej banky pre obnovu a rozvoj, z ktorej si dovolím zacitovať: „Slovenská vláda by na zachovanie stabilného prostredia pre investorov mala prestať zasahovať do dôležitých sektorov ekonomiky, ako je energetika alebo dôchodky.“ Dámy a páni, myslím si, že to nepotrebuje komentár. Tomuto rozpočtu vyjadrujú nedôveru nielen ľudia, ktorých je stále viac a viac na Slovensku, nielen predstavitelia opozície, ale už aj medzinárodné inštitúcie. Tento rozpočet nepomáha ľuďom, ale im, naopak, škodí. Preto budem hlasovať proti takémuto návrhu rozpočtu. Ďakujem pekne.